GLADE HJUL
[Syng: Glade hjul, herlege hjul, hjul på hjul, i Glade hjul!]
Køyreskulelærar Jensen er i strålande humør.
Han står midt på kjøkengolvet og syng av full hals.
I dag opnar den nye køyreskulen hans.
-Set deg inn, seier han til Sara, og lèt som om han køyrer.
-No skal vi køyre rally i Salaby!
Brrrrrrrrrrrrrrrom. Brrrrrrrrrrrrrrrrrr …
Den nye køyreskulen til Jensen ligg på eit stort jorde like utanfor byen.
Den første kunden kjem presis klokka ni.
Det er ein lang, tynn gut med mørkt hår og grøn genser.
–Hei! Eg heter Loke og eg vil gjerne ta lappen, seier guten.
-Da har du kome til rett stad, seier Køyreskulelærar Jensen.
-Vi har sertifikat for klasse B, personbil, C1 liten lastebil og D for buss!
-D for buss? seier Loke, og klør seg i hovudet.
-Eg trudde det var B for buss.
–Her er det D, seier Jensen og peiker på eit skjema på veggen.
–Kult, seier Loke. Da vil eg gjerne ta lappen for duss.
Ute på plassen står ei lang rekke med bilar.
Loke stansar framføre ein raud buss med kyssemunn.
–I fjor var dette ein russebuss, forklarer Jensen.
-Eg kjøpte den billig av nokre russejenter.
-Det er russekort i dashbordet, viss du vil ha.
Loke hoppar inn i bussen og plukkar med seg to russekort som han stikk i lomma.
–Da vil eg gjerne bli bussjåfør, seier han og set seg inn bak rattet.
Midt på parkeringsplassen står ein gul 2CV.
–Det er nok best at du lærer deg å køyre ein liten bil først, seier køyreskulelæraren.
Han set seg inn bak rattet og viser Loke korleis han skal starte og stoppe bilen.
–Å køyre er ei treningssak, fortset Jensen.
-Først festar du blikket på eit punkt lenger framme ...
-Så må du halde bilen på vegen!
Køyrebana ligg i ein stor ring rundt køyreskulen.
Loke køyrer sakte ut på bana.
På toppen av ein bakke står det eit stort stoppskilt.
Loke ser på skiltet, og trakkar hardt på gassen.
-Stopp, roper Køyreskulelærar Jensen. Stopp! Såg du ikkje skiltet?
–Jo da, svarer Loke. Men …
– Står det stopp, må du stoppe, forklarer Jensen. Ein regel er ein regel.
Loke stoppar bilen.
-Er det reglar for køyring også, no? seier Loke og sukkar.
-Sjølvsagt, svarer køyreskulelæraren. Men den dagen du har sertifikatet i handa, -
- kan du køyre kloten på kryss og tvers!
-Glade hjul blir din billett til fridom, gut.
-Ein god sjåfør er alltid konge på vegen!